CELEX: 32017D1412
Language: el
Date: 2017-08-01 00:00:00
Title: Εκτελεστική απόφαση (ΕΕ) 2017/1412 της Επιτροπής, της 1ης Αυγούστου 2017, σχετικά με την αναγνώριση των Φίτζι σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών [κοινοποιηθείσα υπό τον αριθμό C(2017) 5277] (Κείμενο που παρουσιάζει ενδιαφέρον για τον ΕΟΧ )

3.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 202/6
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1412 ΤΗΣ ΕΠΙΤΡΟΠΉΣ
   της 1ης Αυγούστου 2017
   σχετικά με την αναγνώριση των Φίτζι σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών
   
      
         [κοινοποιηθείσα υπό τον αριθμό C(2017) 5277]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2008/106/EΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με την οδηγία 2008/106/ΕΚ, τα κράτη μέλη δύνανται να αποφασίζουν να αναγνωρίσουν με θεώρηση τα κατάλληλα πιστοποιητικά ικανότητας ή επάρκειας ναυτικών που έχουν εκδοθεί από τρίτες χώρες, υπό την προϋπόθεση ότι η ενδιαφερόμενη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, του 1978 («σύμβαση STCW»).
            
         
               (2)
            
            
               Στις 18 Φεβρουαρίου 2011 η Γερμανία ζήτησε την αναγνώριση των Φίτζι. Κατόπιν του αιτήματος αυτού, η Επιτροπή ήλθε σε επαφή με τις αρχές των Φίτζι με σκοπό τη διενέργεια αξιολόγησης του οικείου συστήματος εκπαίδευσης και πιστοποίησης προκειμένου να εξακριβωθεί αν τα Φίτζι πληρούν όλες τις απαιτήσεις της σύμβασης STCW και κατά πόσον έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Εξηγήθηκε ότι η αξιολόγηση θα βασιστεί στα αποτελέσματα διερευνητικής επιθεώρησης που θα διενεργηθεί στα Φίτζι από τους εμπειρογνώμονες του Ευρωπαϊκού Οργανισμού για την Ασφάλεια στη Θάλασσα ( «ο Οργανισμός»).
            
         
               (3)
            
            
               Με βάση τα αποτελέσματα επιθεώρησης που πραγματοποιήθηκε τον Ιούνιο του 2013 και λαμβανομένου υπόψη του εθελοντικού σχεδίου διορθωτικών μέτρων που υπέβαλαν οι αρχές των Φίτζι τον Σεπτέμβριο του 2014 και συμπλήρωσαν περαιτέρω τον Δεκέμβριο του 2014, η Επιτροπή προέβη σε αξιολόγηση του συστήματος εκπαίδευσης και πιστοποίησης στα Φίτζι.
            
         
               (4)
            
            
               Κατά την αξιολόγησή της η Επιτροπή εντόπισε αρκετά πεδία στα οποία πρέπει να αναληφθεί κατάλληλη δράση από τις αρχές των Φίτζι, καθώς και ελλείψεις που συνδέονται με εθνικές διατάξεις, όπως η απουσία διατάξεων για τα επαγγελματικά προσόντα ορισμένων κατηγοριών εκπαιδευτών και ανεπάρκειες ή ελλείψεις σε απαιτήσεις πιστοποίησης, καθώς και σε διαδικασίες διαχείρισης της ποιότητας.
            
         
               (5)
            
            
               Τον Απρίλιο του 2015 η Επιτροπή διαβίβασε στις αρχές των Φίτζι έκθεση αξιολόγησης που βασίστηκε στα αποτελέσματα της επιθεώρησης του Ιουνίου 2013 και στην οποία ελήφθη υπόψη το συμπληρωματικό σχέδιο διορθωτικών μέτρων.
            
         
               (6)
            
            
               Τον Ιούνιο του 2015 οι αρχές των Φίτζι υπέβαλαν επικαιροποιημένο σχέδιο διορθωτικών μέτρων.
            
         
               (7)
            
            
               Με βάση όλα τα διαθέσιμα στοιχεία, η Επιτροπή καταλήγει στο συμπέρασμα, με εξαίρεση μια διαπίστωση για τις απαιτήσεις πιστοποίησης, ότι οι αρχές των Φίτζι έχουν λάβει μέτρα ώστε το σύστημα των Φίτζι για την εκπαίδευση και την πιστοποίηση των ναυτικών να ευθυγραμμιστεί με τις απαιτήσεις της σύμβασης STCW.
            
         
               (8)
            
            
               Ειδικότερα, τα Φίτζι ενέκριναν νέα νομοθεσία για την αντιμετώπιση των ελλείψεων που εντοπίστηκαν σχετικά με τις εθνικές διατάξεις και έχουν επικαιροποιήσει τις διαδικασίες που αφορούν την ποιότητα της οικείας διοίκησης και των οικείων ιδρυμάτων ναυτικής εκπαίδευσης, καθώς και τα προγράμματα σπουδών και τα προγράμματα κατάρτισης των οικείων ιδρυμάτων ναυτικής εκπαίδευσης.
            
         
               (9)
            
            
               Οι υπηρεσίες της Επιτροπής ζήτησαν διευκρινίσεις από τις αρχές των Φίτζι όσον αφορά τη διαπίστωση της Επιτροπής που αναφέρεται στην αιτιολογική σκέψη 7 σχετικά με τις απαιτήσεις πιστοποίησης. Η διαπίστωση αυτή ωστόσο δεν θέτει υπό αμφισβήτηση τη συνολικά θετική αξιολόγηση.
            
         
               (10)
            
            
               Τα τελικά αποτελέσματα της αξιολόγησης αποδεικνύουν ότι τα Φίτζι συμμορφώνονται με τις απαιτήσεις της σύμβασης STCW και ότι η εν λόγω χώρα έχει λάβει τα ενδεδειγμένα μέτρα για την πρόληψη της απάτης όσον αφορά τα πιστοποιητικά.
            
         
               (11)
            
            
               Διαβιβάστηκε στα κράτη μέλη έκθεση σχετικά με τα αποτελέσματα της αξιολόγησης.
            
         
               (12)
            
            
               Το μέτρο που προβλέπεται στην παρούσα απόφαση είναι σύμφωνο με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 19 της οδηγίας 2008/106/ΕΚ, τα Φίτζι αναγνωρίζονται όσον αφορά τα συστήματα εκπαίδευσης και πιστοποίησης των ναυτικών.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 1η Αυγούστου 2017.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 323 της 3.12.2008, σ. 33.